作者:黃升
標題:賀新郎
內容:風送行春步。漸行行、山迴路轉，入雲深處。問訊花梢春幾許，半在詩人杖屨。點點是、祥煙膏露。中有瑤池千歲種，整嚴妝、來作巢仙侶。相嫵媚，試凝佇。風流坐上揮談塵。更多情、多才多調，緩歌金縷。趁取芳時同宴賞，莫惜清樽緩舉。有明月、隨人歸去。從此一春須一到，願東君、長與花為主。泉共石，聞斯語。